S-165/2015

Mál þetta höfðaði ríkissaksóknari með ákæru 25. nóvember 2015 á hendur ákærða, S-kk-þgf Þ-kk-þgf E-kk-þgf S-kk-þgf, kt. 020562-4639, Höfn, Hvalfjarðarsveit. Málið var dómtekið 18. janúar 2016.

Í ákæru segir að málið sé höfðað gegn ákærða „fyrir brot gegn valdstjórninni, með því að hafa laugardaginn 25. apríl 2015, á Vesturlandsvegi, á vegarkafla á móts við Læk, Hvalfjarðarsveit, veist með hótunum um ofbeldi að X..., lögreglumanni, sem var við skyldustörf, með ógnandi endurteknu tali í áheyrn X... og annars lögreglumanns um að ætla hugsanlega að drepa X... síðar og taka einnig fram í því sambandi að X... væri á lista hjá honum, og jafnframt með ógnandi tali um að mjög líklegt væri að hann myndi stinga X... og að hann reiknaði frekar með því að skera X... á háls þegar hann myndi sjá eða hitta X... síðar.

Telst þetta varða við 1. mgr. 106. gr. almennra hegningarlaga nr. 19/1940, sbr. 11. gr. laga nr. 101/1976 og 1. gr. laga nr. 25/2007.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem réttilega er fært til lagaákvæða í ákæru.

Í ákæru er háttsemi ákærða lýst svo að hann hafi hótað lögreglumanninum X... ofbeldi með því að segja að hann myndi mjög líklega stinga X... og að hann reiknaði frekar með því að skera X... á háls, en X... hafi verið við skyldustörf og haft afskipti af ákærða starfsins vegna. Með hliðsjón af myndbandsupptöku af broti ákærða, sem liggur fyrir í málinu, var full ástæða fyrir lögreglumanninn til að taka hótanir ákærða alvarlega.

Samkvæmt 1. mgr. 106. gr. almennra hegningarlaga nr. 19/1940 skal hver sem ræðst með ofbeldi eða hótunum um ofbeldi á opinberan starfsmann, þegar hann er að gegna skyldustarfi sínu eða út af því, sæta fangelsi allt að 6 árum. Þá segir í sömu málsgrein, eins og henni var breytt með 1. gr. laga nr. 25/2007, að ef brot beinist að opinberum starfsmanni, sem að lögum hefur heimild til líkamlegrar valdbeitingar, megi beita fangelsi allt að 8 árum. Í athugasemdum með frumvarpi því sem varð að lögum nr. 25/2007 segir meðal annars að markmiðið með 1. gr. frumvarpsins sé að skerpa og auka þá refsivernd sem opinberum starfsmönnum er hafa heimild til líkamlegrar valdbeitingar sé veitt í refsilögum, enda lendi þessi hópur opinberra starfsmanna mun oftar í þeirri aðstöðu að sæta ofbeldi eða hótun um ofbeldi en aðrir opinberir starfsmenn.

Samkvæmt sakavottorði hefur ákærði frá árinu 2004 hlotið tvo dóma og þrisvar sinnum gengist undir viðurlög fyrir dómi og hjá lögreglu meðal annars fyrir brot gegn almennum hegningarlögum, umferðarlögum, vopnalögum, áfengislögum og lögum um ávana- og fíkniefni. Ákærði gekkst undir viðurlög fyrir dómi 3. september 2015 meðal annars fyrir brot gegn vopnalögum, áfengislögum og tollalögum. Var refsing þá ákveðin 500.000 króna sekt, auk þess sem ákærði var sviptur ökurétti í 2 ár. Brot ákærða sem hann hefur nú verið sakfelldur fyrir var framið áður en hann gekkst undir umrædda viðurlagaákvörðun. Verður ákærði því gerður hegningarauki, sbr. 78. gr. almennra hegningarlaga.

Að því gættu að ákærði hefur afdráttarlaust játað brot sitt þykir refsing hans hæfilega ákveðin fjögurra mánaða fangelsi, en rétt þykir að öllu virtu að fresta fullnustu refsingarinnar og falli hún niður að liðnum þremur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Ekki hefur fallið til annar sakarkostnaður vegna rannsóknar og meðferðar málsins en málsvarnarlaun skipaðs verjanda ákærða. Með vísan til 1. mgr. 218. gr. laga nr. 88/2008, verður ákærða gert að greiða málsvarnarlaunin, sem þykja hæfilega ákveðin að meðtöldum virðisaukaskatti, svo sem greinir í dómsorði. Jafnframt verður ákærða gert að greiða ferðakostnað verjandans.

G-kk-nf S-kk-nf, aðstoðarmaður dómara, kveður upp dóm þennan.

D Ó M S O R Ð:

Ákærði, S-kk-nf Þ-kk-nf E-kk-nf S-kk-nf, sæti fangelsi í fjóra mánuði, en fresta skal fullnustu refsingarinnar og falli hún niður að liðnum þremur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Ákærði greiði málsvarnarlaun verjanda síns, H-kk-ef E-kk-ef F-kk-ef hdl., 114.205 krónur, og ferðakostnað verjandans 37.000 krónur.

G-kk-nf S-kk-nf